 CHUO Kikuu cha Rwanda kinatarajiwa kuanza kutoa programu ya shahada ya uzamili kwa lugha ya Kinyarwanda.Programu hiyo imeandaliwa kwa ushirikiano wa chuo kikuu hicho na cha Lugha na Utamaduni (RALC) na kutangazwa wakati wa maadhimisho ya siku ya kimataifa ya lugha. Mwenyekiti wa RALC, Cyprien Niyomugabo alisema ni mara ya kwanza kuwa na programu ya lugha hiyo na itatolewa katika Shule Kuu ya Elimu iliyopo katika Kampasi ya Rukara. Alisema wanafunzi wameanza kujisajili kwa ajili ya mwaka ujao wa masomo, kwani ni muhimu raia kuongeza thamani ya lugha hiyo.Waziri wa Utamaduni na Michezo, Esperance Nyirasafari alisema programu hiyo ni kwa ajili ya kuimarisha nafasi ya lugha ya Kinyarwanda kwa wasomi wa nchi hiyo huku wanahabari nao wakitakiwa kusoma ili kuisambaza kwa jamii. “Kinyarwanda kinafundishwa katika shule ya awamu, msingi na elimu ya juu na sasa tutakuwa na shahada ya uzamili kwa chuo kikuu ili kusaidia kuboresha lugha hiyo,” alisema.